b"\n_START_ARTICLE_\nRobert Estienne\n_START_SECTION_\nBiografia\n_START_PARAGRAPH_\nFill d'Henri Estienne i de Guyonne Viart, es va interessar de jove en les lletres, i va arribar a tenir grans coneixements del grec, del llat\xc3\xad i de l'hebreu; va treballar molt aviat a la impremta del seu parent Simon de Colines; s'encarregava de corregir el text d'un Nou Testament. Va abandonar la societat amb Colines per crear una impremta pr\xc3\xb2pia el 1526. Es va especialitzar en obres pedag\xc3\xb2giques i en edicions cr\xc3\xadtiques de cl\xc3\xa0ssics. Es va casar amb Petronilla, filla de Jodocus Badius, un dels llibrers universitaris de Par\xc3\xads. Amb ella va tenir nou fills. Es va relacionar amb humanistes de tot Europa i es va consagrar a publicar la B\xc3\xadblia i edicions de cl\xc3\xa0ssics llatins amb prefacis i notes. Al llarg de la seva vida va fer m\xc3\xa9s de 470 edicions i des del 1537 va rebre el privil\xc3\xa8ge royal per a cada obra. El 1539 va ostentar la funci\xc3\xb3 d'impressor i llibrer del rei en hebreu i llat\xc3\xad, i el 1544 tamb\xc3\xa9 en grec. Va comen\xc3\xa7ar a fer servir els anomenats car\xc3\xa0cters grecs reials, de molta claredat, executats per Claude Garamond des de la cal\xc2\xb7ligrafia d'Angelo Vergerio._NEWLINE_Influ\xc3\xaft pel treball dels masoretes a l'Antic Testament, i per treballs d'altres traductors com Sanctes Pagnino, Estienne va dividir el Nou Testament en versets l'any 1551 quan vivia a Ginebra._NEWLINE_La primera B\xc3\xadblia que va incloure totalment la divisi\xc3\xb3 de cap\xc3\xadtols i versets va ser l'anomenada B\xc3\xadblia de Ginebra, que, p\xc3\xb2stumament, va sortir publicada el 1560 a Su\xc3\xafssa. Els editors de la B\xc3\xadblia de Ginebra van optar pels cap\xc3\xadtols d'Stephen Langton i pels versets de Robert Estienne reparant la gran utilitat que tenien per a la memoritzaci\xc3\xb3, localitzaci\xc3\xb3 i comparaci\xc3\xb3 de passatges b\xc3\xadblics. _NEWLINE_A causa dels atacs dels te\xc3\xb2legs de Lovaina, va refugiar-se a Ginebra, on va continuar fent d'impressor. Quan va morir, va continuar la seva obra el seu fill Henri Estienne."